ምክትል ከንቲባው የመሬት ልማት ማኔጅመንትን ጨምሮ በአራት ተቋማት ድንገተኛ ጉብኝት አደረጉ
የአዲስ አበባ ከተማ አስተዳደር ምክትል ከንቲባ ኢ/ር ታከለ ኡማ በአንድ ህንፃ ላይ አገልግሎት እየሰጡ ባሉ የመሬት ልማት ማኔጅመንትን ጨምሮ በፕላን ኮሚሽን፣ ግንባታ ፈቃድ እና ቅሬታ ሰሚ ጽ/ቤቶች ድንገተኛ ጉብኝት አድርገዋል፡፡አዲስ አበባን ተመራጭ የኢንቨስትመንትና የቢዝነስ ማዕከል ለማድረግ አስተዳደሩ ላስቀመጠው ግብ ስኬታማነት የአንድ ማዕከል አገልግሎትና የአገልግሎት ጥራት ደረጃን ማሳደግ የላቀ ትኩረት ተሰጥቶታል፡፡በዚህ እንቅስቃሴ በከተማው ተቀራራቢና ተመሳሳይ አገልግሎት የሚሰጡ ተቋማትን በአንድ ማዕከል በማሰባሰብ የአገልግሎት ቅልጥፍናንና ጥራትን የማሳደግ ስራ ከተጀመረባቸው ተቋማት መካከል የመሬት ልማት ማኔጅመንትን ጨምሮ በፕላን ኮሚሽን፣ ግንባታ ፈቃድ እና ቅሬታ ቢሮዎች ኢ/ር ታከለ ኡማ ትናንት ማምሻውን ድንገተኛ ጉብኝት አድርገዋል፡፡ለተገልጋዮች ደረጃውን የጠበቀ ፍትሃዊና ቀልጣፋ አገልግሎት ለመስጠት በአንድ ማእከል አገልግሎት እንዲሰጡ ከተደረጉ ማዕከላት አመራሮች ጋርም በስራ እንቅስቃሴያቸውና የተገልጋዩን እርካታ ማሳድግ በሚቻልበት ሁኔታ ላይ በመነጋገርም የስራ መመሪያ ሰጥተዋል፡፡በዋነኛነት እነዚህን ተቋማት በአንድ ህንፃ ላይ አገልግሎት እንዲሰጡ የተደረገው አገልግሎት ፈላጊው እንዳይጉላላ እና ኢንቨስት ለሚያደርጉ ግለሰቦች የሚሰጠው አገልግሎት ፈጣን እና የተሳለጠ እንዲሆን መሆኑን በመገንዘብ ከታች እስከላይ ያለው ሰራተኛና አመራር በትልቅ የኃላፊነት ስሜት ለስኬታማነቱ እንዲሰራ ማሳሰባቸውን ከአዲስ አበባ ከንቲባ ፅ/ቤት  ያገኘነው መረጃ ያመለክታል፡፡